Návrh NARIADENIE RADY, ktorým sa na rybársky hospodársky rok 2014/15 stanovujú možnosti rybolovu sardely európskej v Biskajskom zálive /* COM/2014/0454 final - 2014/0211 (NLE) */





DÔVODOVÁ SPRÁVA 1. KONTEXT NÁVRHU Nariadenia Rady o rybolovných možnostiach prijímané v druhom polroku každého roku už nezahŕňajú celkový povolený výlov (TAC) sardely európskej v Biskajskom zálive z dôvodu rozličných ročných cyklov vyplývajúcich z biologických vlastností tejto populácie a z vedeckého odporúčania v súvislosti s ňou. TAC sardely európskej je potrebné stanoviť každý rok približne v júli. Podľa nariadenia Rady (ES) č. 713/2013 Rada stanovila pre rybolov zameraný na túto populáciu TAC uplatniteľný od 1. júla 2013 do 30. júna 2014. Teraz je potrebné stanoviť TAC a jeho pridelenie dotknutým členským štátom na nasledujúcich 12 mesiacov. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU So zreteľom na ciele spoločnej rybárskej politiky, ktoré sa stanovujú v nariadení Európskeho parlamentu a Rady (EÚ) č. 1380/2013 z 11. decembra 2013, by sa rybolovné možnosti mali stanovovať na základe dostupných vedeckých odporúčaní, pričom by sa mali zohľadňovať biologické a sociálno-ekonomické aspekty a malo by sa zaistiť spravodlivé zaobchádzanie s jednotlivými sektormi rybolovu. V prípade populácie sardely európskej v Biskajskom zálive sa vedecké odporúčanie zakladá na rybárskom hospodárskom roku trvajúcom od 1. júla 2014 do 30. júna 2015. Podľa predbežného odporúčania Medzinárodnej rady pre výskum mora (ICES) sa biomasa neresiacej sa populácie sardely európskej v Biskajskom zálive v čase trenia v roku 2014 odhaduje na 66 158 ton. V roku 2009 Komisia predložila návrh nariadenia, ktorým sa ustanovuje dlhodobý plán pre populáciu sardely európskej v Biskajskom zálive a na ňu zameraný rybolov a z ktorého navrhovaný TAC vychádza. Preto je vhodné na rybársky hospodársky rok 2014/2015 stanoviť TAC na 20 100 ton, čo zodpovedá približne 18 % zvýšeniu oproti predchádzajúcemu TAC. Vzhľadom na skutočnosť, že rybársky hospodársky rok začína 1. júla 2014, je vhodné prijať uvedený TAC čo najskôr. Napokon, nariadenie (EÚ) č. 1380/2013 nadobudlo účinnosť 1. januára 2013. Na základe jeho článku 15 sa povinnosť vylodiť všetky úlovky (ďalej len „povinnosť vylodiť úlovky“) bude uplatňovať na lov sardely európskej v Biskajskom zálive od 1. januára 2015, a preto žiadne pravidlá, na základe ktorých mali doteraz rybári povinnosť odhadzovať úlovky, nemožno uplatňovať na tento rybolov po uvedenom dni. 2014/0211 (NLE) Návrh NARIADENIE RADY, ktorým sa na rybársky hospodársky rok 2014/15 stanovujú možnosti rybolovu sardely európskej v Biskajskom zálive RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 3, so zreteľom na návrh Európskej komisie, keďže: (1) V nariadení Európskeho parlamentu a Rady (EÚ) č. 1380/2013[1] sa vyžaduje, aby sa ochranné opatrenia prijímali s ohľadom na dostupné vedecké, technické a hospodárske odporúčania vrátane prípadných správ, ktoré vypracoval Vedecký, technický a hospodársky výbor pre rybné hospodárstvo (STECF). (2) Medzi povinnosti Rady patrí prijímanie opatrení týkajúcich sa stanovovania a prideľovania rybolovných možností, v prípade potreby aj vrátane určitých podmienok, ktoré sú s nimi funkčne prepojené. Rybolovné možnosti by sa členským štátom mali prideliť tak, aby sa v prípade každej populácie rýb alebo druhu rybolovu zabezpečila relatívna stabilita rybolovných činností každého členského štátu a riadne zohľadnili ciele spoločnej rybárskej politiky stanovené v nariadení (EÚ) č. 1380/2013. (3) Celkový povolený výlov (TAC) by sa mal stanoviť na základe dostupných vedeckých odporúčaní, pričom by sa mali zohľadňovať biologické a sociálno-ekonomické aspekty a malo by sa zaistiť spravodlivé zaobchádzanie s jednotlivými sektormi rybolovu. (4) Podľa predbežného odporúčania Medzinárodnej rady pre výskum mora (ICES) sa biomasa neresiacej sa populácie sardely európskej v Biskajskom zálive v čase trenia v roku 2014 odhaduje na 66 158 ton. V roku 2009 Komisia predložila návrh nariadenia, ktorým sa ustanovuje dlhodobý plán pre populáciu sardely európskej v Biskajskom zálive a na ňu zameraný rybolov. Na základe uvedeného návrhu je vhodné na rybársky hospodársky rok 2014/2015 stanoviť TAC na 20 100 ton, čo zodpovedá približne 18 % zvýšeniu oproti predchádzajúcemu TAC. (5) V súlade s článkom 2 nariadenia Rady (ES) č. 847/96[2] je nevyhnutné stanoviť, do akej miery podlieha populácia sardely európskej v Biskajskom zálive opatreniam stanoveným v uvedenom nariadení. (6) Od 1. januára 2015 sa na lov sardely európskej v Biskajskom zálive vzťahuje povinnosť vylodiť úlovky stanovená v článku 15 ods. 1 písm. a) nariadenia (EÚ) č. 1380/2013, a preto sa za podmienok špecifikovaných v uvedenom nariadení majú úlovky v rámci dotknutého rybolovu od uvedeného dňa ponechávať na palube, zaznamenávať, vyloďovať a započítavať do kvót. (7) Vzhľadom na začiatok rybárskeho hospodárskeho roku 2014/15 a na účely podávania ročných hlásení o úlovkoch by toto nariadenie malo nadobudnúť účinnosť čo najskôr po jeho uverejnení a malo by sa uplatňovať od 1. júla 2014, PRIJALA TOTO NARIADENIE: Článok 1 Možnosti rybolovu sardely európskej v Biskajskom zálive Celkový povolený výlov (TAC) a jeho prideľovanie jednotlivým členským štátom na rybársky hospodársky rok od 1. júla 2014 do 30. júna 2015, pokiaľ ide o populáciu sardely európskej v podoblasti VIII podľa ICES v zmysle vymedzenia v nariadení Európskeho parlamentu a Rady (ES) č. 218/2009[3], sú takéto (v tonách živej hmotnosti): Druh: || sardela európska Engraulis encrasicolus || Zóna ICES: || VIII (ANE/08.) Španielsko || 18 090 || || Analytický TAC Francúzsko || 2 010 || EÚ || 20 100 || || || TAC || 20 100 || Článok 2 Osobitné ustanovenia o prideľovaní rybolovných možností Prideľovanie rybolovných možností jednotlivým členským štátom podľa článku 1 sa uskutočňuje bez toho, aby boli dotknuté: a) výmeny vykonané podľa článku 16 ods. 8 nariadenia (EÚ) č. 1380/2013; b) zníženia a prerozdelenia vykonané podľa článku 37 nariadenia Rady (ES) č. 1224/2009[4]; c) prerozdelenia vykonané podľa článku 10 ods. 4 nariadenia Rady (ES) č. 1006/2008[5]; d) dodatočné vyloďovania povolené podľa článku 3 nariadenia (ES) č. 847/96; e) množstvá zadržané v súlade s článkom 4 nariadenia (ES) č. 847/96; f) zníženia vykonané podľa článkov 105, 106 a 107 nariadenia (ES) č. 1224/2009; g) prevody a výmeny kvót podľa článku 20 nariadenia Rady (EÚ) č. 43/2014[6]. Článok 3 Riadenie presahujúce rok Na populáciu uvedenú v odseku 1 sa na účely nariadenia (ES) č. 847/96 vzťahuje analytický TAC. Uplatňuje sa článok 3 ods. 2 a 3 a článok 4 uvedeného nariadenia. Článok 4 Vyloďovanie úlovkov a vedľajších úlovkov do 1. januára 2015 Od 1. júla 2014 do 31. decembra 2014 sa ryby populácie uvedenej v článku 1 ponechávajú na palube alebo sa vyloďujú, len ak: a) tieto úlovky vylovili plavidlá plaviace sa pod vlajkou členského štátu disponujúceho kvótou a táto kvóta nie je vyčerpaná alebo b) tieto úlovky predstavujú časť kvóty Únie, ktorá nebola medzi členské štáty rozdelená ako kvóta a táto kvóta Únie nie je vyčerpaná. Článok 5 Zasielanie údajov Pri predkladaní údajov Komisii o vylodených množstvách príslušnej vylovenej populácie podľa článkov 33 a 34 nariadenia (ES) č. 1224/2009 členské štáty použijú kód populácie „ANE/08“. Článok 6 Nadobudnutie účinnosti Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Uplatňuje sa od 1. júla 2014 do 30. júna 2015. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22). [2] Nariadenie Rady (ES) č. 847/96 zo 6. mája 1996, ktorým sa zavádzajú dodatočné podmienky pre riadenie celkových prípustných úlovkov (TAC) a kvót presahujúcich rok (Ú. v. ES L 115, 9.5.1996, s. 3). [3] Nariadenie Európskeho parlamentu a Rady (ES) č. 218/2009 z 11. marca 2009 o predkladaní štatistík nominálneho úlovku členských štátov vykonávajúcich rybolov v severovýchodnom Atlantiku (Ú. v. EÚ L 87, 31.3.2009, s. 70). [4] Nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (Ú. v. EÚ L 343, 22.12.2009, s. 1). [5] Nariadenie Rady (ES) č. 1006/2008 z 29. septembra 2008 o oprávneniach na rybolovné činnosti rybárskych plavidiel Spoločenstva mimo vôd Spoločenstva a o prístupe plavidiel tretích krajín do vôd Spoločenstva, o zmene a doplnení nariadení (EHS) č. 2847/93 a (ES) č. 1627/94 a o zrušení nariadenia (ES) č. 3317/94 (Ú. v. EÚ L 286, 29.10.2008, s. 33). [6] Nariadenie Rady (EÚ) č. 43/2014 z 20. januára 2014, ktorým sa na rok 2014 stanovujú rybolovné možnosti pre určité populácie rýb a skupiny populácií rýb uplatniteľné vo vodách Únie a v prípade plavidiel Únie aj v určitých vodách nepatriacich Únii (Ú. v. EÚ L 24, 28.1.2014, s. 1).